Eins og aðrar hátíðir hefur fjölskylduhátíðin Ein með öllu á Akureyri verið slegin af. Skipuleggjandi hátíðarinnar þakkar fyrir að henni hafi verið aflýst með lengri fyrirvara en í fyrrasumar.
Davíð Rúnar Gunnarsson hefur komið að skipulagningu Einnar með öllu um árabil. Í ár líkt og í fyrra hefur henni verið aflýst. Einhverjir viðburðir verða þó um helgina þótt varla sé hægt að tala um Eina með öllu.
Við erum búin að kalla hana ein með ýmsu, ein með engu, ein með litlu, mini ein með öllu.
En Ein með öllu, það er auðvitað búið að blása hana af en við erum að reyna að halda utan um litla viðburði sem eru í bænum sem að er komið leyfi fyrir.
Í fyrra var hátíðinni sömuleiðis aflýst en þá á fimmtudeginum fyrir verslunarmannahelgina. Davíð segist þakklátur fyrir að hátíðarhöldin voru nú slegin af borðinu með töluvert betri fyrirvara.
Dagskrá verður þó einhver í bænum.
Við erum með þetta á einmedollu.is þar er hægt að skoða. Þetta eru allt svona minni viðburðir, mest fyrir krakka. Það er náttúrulega stórt hjólamót í bænum sem Hjólreiðafélag Akureyrar er með. Það er Súlur vertical-hlaupið. Rafhjólaklúbburinn á Akureyri er með hjólamót uppi í fjöllum.
Kjarnaskógur verður að sjálfsögðu opinn, um að gera að taka krakkana og kíkja í Kjarna. Það er svona hitt og þetta. Kirkjutröppuhlaupið verður, sem er náttúrulega skemmtilegt fyrir alla krakka að koma á.
Þannig að það verður alveg gaman um Akureyri um helgina. Það er aldrei leiðinlegt á Akureyri, aldrei!